ROZHODNUTIE RADY
z 21. októbra 2004,
vymedzujúce všeobecný prístup k prerozdeleniu zdrojov podľa nariadenia (ES) č. 1267/1999 o vytvorení nástroja štrukturálnych politík pre predvstupové obdobie
(2004/749/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1267/1999 z 21. júna 1999 o vytvorení nástroja štrukturálnych politík pre predvstupové obdobie (1), najmä na druhý pododsek jeho článku 15,
so zreteľom na návrh Komisie,
keďže:
(1)
Európska rada na svojom zasadnutí v Kodani 12. a 13. decembra 2002 potvrdila výsledky rokovaní, z ktorých vyplynulo pristúpenie ôsmich krajín do Spoločenstva v roku 2004 v tom čase využívajúcich výhody z ustanovení nariadenia (ES) 1267/1999. Následkom toho budú v období rokov 2004 až 2006 zo záväzkov vyplývajúcich z tohto nariadenia naďalej využívať výhody iba Bulharsko a Rumunsko.
(2)
Podporením „cestovných máp“ pre Bulharsko a Rumunsko navrhnutých Komisiou súhlasila Európska rada na svojom zasadnutí v Kodani formou všeobecného prístupu k prerozdeleniu, že pomer prerozdelenia by mal byť stanovený na 30:70, v tomto poradí, a to podľa programu Phare vytvoreného podľa nariadenia Rady (EHS) č. 3906/89 z 18. decembra 1989 o hospodárskej pomoci Maďarskej republike a Poľskej ľudovej republike (2), špeciálneho predvstupového programu pre poľnohospodárstvo a rozvoj vidieka (SAPARD) vytvoreného podľa nariadenia (ES) č. 1268/1999 (3) a nástroja štrukturálnych politík pre predvstupové obdobie (ISPA) vytvoreného podľa nariadenia (ES) č. 1267/1999.
(3)
V súlade s prvým pododsekom článku 15 nariadenia (ES) č. 1267/1999, pomer zohľadňuje potrebu a kapacitu Bulharska a Rumunska na prijatie pomoci, ako aj kritériá stanovené v článku 4 tohto nariadenia.
(4)
Keďže pomer 30:70 sa vzťahuje na trojročné obdobie 2004 až 2006 ako celok, je vhodné ročne pripustiť indikatívne rozdelenie celkových zdrojov, v súlade s týmto pomerom.
(5)
Všeobecný prístup k prerozdeleniu medzi zostávajúcimi prijímateľskými krajinami, konkrétne Bulharskom a Rumunskom, by mal byť následne taký, že pomer 30:70 sa vzťahuje na trojročné obdobie 2004 až 2006 ako celok, a indikatívne rozdelenie celkových zdrojov sa určí ročne v súlade s rozpätím premietajúcim tento celkový pomer,
ROZHODLA TAKTO:
Jediný článok
Všeobecným prístupom sa na trojročné obdobie 2004 až 2006 medzi Bulharsko a Rumunsko prerozdelia zdroje podľa nariadenia (ES) č. 1267/1999 v súlade s pomerom 30:70, v tomto poradí, ktoré sú uplatniteľné na toto obdobie ako celok.
Počas trojročného obdobia uvedeného v prvom pododseku sa ročné rozdelenie zdrojov, podľa nariadenia (ES) č. 1267/1999, určí na základe indikatívneho pomeru 65 % až 75 % z celkových zdrojov v prípade Rumunska a 25 % až 35 % z celkových zdrojov v prípade Bulharska.
V Luxemburgu 21. októbra 2004